Dokumentárny seriál o ľuďoch utekajúcich pred vojnou
100-dielna séria dokumentárnych filmov na motívy fotografického projektu Jany Rajcovej prináša pohľad menej známych aj známych Slovákov na tému vojnových vysídlencov z Ukrajiny. Je sondou do aktuálneho diania a myslenia ľudí na Slovensku a otvára tému dehumanizácie "migrantov a utečencov".
Prvá epizóda prvej série mala svoju premiéru 23. mája 2023. Každý utorok nájdete na tomto webe novú epizódu. Následne si môžete vypočuť rozšírenú verziu každej epizódy aj vo forme podcastu na všetkých podcastových platformách.
Oficiálny trailer
Kto z nás si vie predstaviť chvíľu, keď na jeho mesto začnú padať bomby? Kedy nastane ten moment, keď sa rozhodneme utiecť? Sme na takúto alternatívu vo svojom živote pripravení?
O fotografickom projekte Jany Rajcovej
V dôsledku ruskej invázie prekročil počet ukrajinských vojnových utečencov číslo 7 miliónov. K nim treba prirátať ďalších 7 miliónov vnútroštátnych vysídlencov, ktorí museli kvôli vojne utiecť do pokojnejších regiónov Ukrajiny. Cieľom fotografického projektu Jany Rajcovej je dať tvár a hlas týmto číslam.
Jana Rajcová používa fotoaparát ako nástroj na objavovanie vnútorných svetov. Nástroj na zmenu. Samotný projekt pozostáva z dvoch častí – portrétov tých, ktorí našli útočisko na Slovensku, a prepisov rozhovorov s nimi. Každý príbeh je iný, ale každý príbeh môže spôsobiť zmenu. Prosím zdieľajte tieto príbehy a pomôžte zmeniť pohľad mnohých na ľudí utekajúcich pred vojnou z územia Ukrajiny.
Všetky originálne fotografie a príbehy, ktoré Jana Rajcová vypočula a spísala, nájdete na webe exodus.report.
Tvorcovia
Jana Rajcová
Jana Rajcová po ukončení štúdií pracovala niekoľko rokov v oblasti reklamy a PR, kariéru v oblasti zavŕšila na poste PR manažéra a hovorcu globálnej automobilovej značky. Po takmer 10-tich rokoch na tomto poste sa rozhodla zmeniť svoj život, nasledovať svoj sen a venovať sa fotografii.
Absolvovala postgraduálne štúdium dokumentárnej fotografie a fotožurnalistiky na University of Westminster v Londýne. Po napadnutí Ukrajiny Ruskou federáciou začala spontánne dokumentovať príbehy ľudí, ktorí boli kvôli vojne donútení utiecť zo svojich domovov na Slovensko.
Autorka portrétu: Jena Šimková
Viliam Bendík
Viliam Bendík pracoval dvanásť rokov na manažérskych pozíciách v nadnárodných korporáciách. V roku 2013 sa to však rozhodol zmeniť a začať odznova, tentokrát pod hlavičkou svojej vlastnej firmy. Popri podnikaní sa začal vo voľnom čase amatérsky venovať tvorbe filmových dokumentov. Jeho filmy získali niekoľko ocenení na domácich aj zahraničných festivaloch a získali si divákov v rôznych kútoch sveta.
V súčasnosti pripravuje pod značkou BENDIK FILMS ďalšie zaujímavé amatérske filmové projekty na Slovensku aj v zahraničí.
Autor potrétu: Martin Žilka
Simona Hanová
Simona Hanová je psychologička, ktorá sa vo svojej praxi venuje najmä psychologickému poradenstvu pre deti a mileniálov. Pracovala na Krízovej linke pomoci, kde poskytovala psychosociálnu podporu a pomoc aj ľudom, ktorí museli utiecť pred vojnou. V školách pomáhala žiakom prichádzajúcim z Ukrajiny adaptovať sa čo najlepšie na nové školské prostredie.
Aktuálne sa naďalej vzdeláva v psychoterapeutickom výcviku a prostredníctvom podcastu a sociálnych sietí sa snaží prispieť k destigmatizácii v oblasti duševného zdravia.
Autor portrétu: Michaela Lazorik Hynková